钦定古今图书集成/明伦汇编/闺媛典/第200卷 > 缪天秩妻张氏
## 钦定古今图书集成/明伦汇编/闺媛典/第200卷 > 缪天秩妻张氏

按《苏州府志》：“张氏，吴县人。父爱之，择同里缪天秩赘
焉。秩以刲股疗亲，创钜致死，遗孤国维甫二十四日，
张年二十一，愿以身从。父母力劝之曰：‘汝不念呱呱之子耶？死易抚孤难耳。何若使儿一日长，以报地下’？
于是矢志抚育。国维稍长，即训以经义。父无子，立族
子为嗣。嗣子与张生隙，张不与校，僦舍别居。每夜织”
纴佐读。一夕，闻维读《礼记》至“寡妇之子，非有见焉，弗
与为友。”张停杼泣曰：“儿不幸为寡妇之子，苟弗克树
立，将不比于人数矣。”时举斯语以勗维。年五十馀，国
维成进士，令南安。因母老不便迎养，改教宁国，迁国
博。国维始蒙母姓，故榜姓张。至工部郎，母泣谓曰：“汝
忘本耶？”国维遂具疏复姓，仍字曰：“尔张”，不忘母也。苦
节四十馀年，卒，年六十二。万历三十四年，维奏陈母
节，奉诏建坊旌表，赠恭人。